提督军务，执法不阿。泰昌元年十二月，升兵部右侍郎兼都察院右佥都御史，总督两广，值白漕起衅，击伤代巡陈，几致揭竿。应台单骑抚定，两粤服其威信。晋南大司寇，以忤珰夺职。崇祯间起南兵部尚书，改北刑部，以父老屡疏乞终养。崇祯朝官刑部尚书者十七人，或死或戍或除名，张忻降贼，独得善去者惟应台。后起户部尚书，值寇据郡邑，道梗未赴，俄闻国变，以忧愤卒，年七十一。侍经筵者四，传胪读卷者一，陪郊祀者再，推毂者再。子胡伯玉，以父荫官至贵州安顺知府。